โป๊ป-ควีนผู้ดีส่งสาส์นให้กำลังใจวันอีสเตอร์
สมเด็จพระสันตะปาปาฟรานซิส ประมุขคริสตจักรนิกายโรมันคาทอลิก ออกแถลงการณ์เนื่องในโอกาสวันเทศกาลสำคัญ อีสเตอร์ ของศาสนาคริสต์ ซึ่งตรงกับวันที่ 12 เม.ย.ในปีนี้ เพื่อเฉลิมฉลองการคืนพระชนม์ของพระเยซู หลังจากทรงถูกตรึงกางเขนและสิ้นพระชนม์ไปแล้วสามวัน โดยเรียกร้องให้ผู้คนอย่ายอมแพ้ความกลัวในสถานการณ์ที่ไวรัสมรณะแพร่ระบาดลุกลามไปทั่วโลกทั้งนี้ สำนักข่าวต่างประเทศรายงานว่า โป๊ปฟรานซิส ทรงประกอบพิธีในมหาวิหารเซนต์ปีเตอร์ นครรัฐวาติกัน โดยมีเฉพาะผู้ประกอบพิธีที่จำเป็นเข้าร่วม จากปกติที่จะมีคริสต์ศาสนิกชนมาเข้าร่วมพิธีทั้งในและนอกวิหารเป็นจำนวนนับหมื่นคนเป็นประจำทุกปี ซึ่งพระองค์ตรัสว่า ขณะนี้ผู้คนต่างหวาดกลัวต่ออนาคต ต่อการต้องเริ่มต้นใหม่ ความทรงจำอันเจ็บปวด ความหวังที่พังทลาย ถือเป็นช่วงเวลาที่มืดมนที่สุด แต่เราอย่าหวาดกลัว อย่ายอมแพ้ความกลัว นี่คือสาส์นแห่งความหวังที่พระผู้เป็นเจ้าย้ำเตือนเราอยู่ทุกค่ำคืนโป๊ปฟรานซิส ตรัสต่อไปว่าเราทุกผู้ควรเป็นผู้นำสาส์นแห่งชีวิต ในช่วงเวลาแห่งความตาย คนที่ชีวิตความเป็นอยู่ดี มีปัจจัยเพียงพอ ควรยื่นมือเข้าช่วยเหลือผู้ที่ไม่มีอะไรเลย พร้อมเรียกร้องให้โลกยุติการทำสงคราม ยุติการผลิตและค้าขายอาวุธ เนื่องจากโลกของเราต้องการขนมปัง มิใช่อาวุธปืน ซึ่งสำนักข่าวเอพีรายงานด้วยว่า โบสถ์ต่างๆ ทั่วโลก ได้สวดภาวนาเนื่องในวันอีสเตอร์ พร้อมรับชมการถ่ายทอดสดโป๊ปฟรานซิสทางออนไลน์วันเดียวกันสมเด็จพระราชินีเอลิซาเบธที่ 2 ประมุขแห่งราชวงศ์อังกฤษ พระชนมายุ 93 พรรษา มีพระราชสาส์นถึงพสกนิกร เนื่องในวันเทศกาลอีสเตอร์ ใจความว่า สำหรับพวกเราหลายคน วันอีสเตอร์ในปีนี้ได้ต่างไปจากเดิม แต่การรักษาระยะห่างระหว่างกันถือว่าเราได้ช่วยกันทำให้ทุกคนปลอดภัย เทศกาลอีสเตอร์ครั้งนี้ไม่ได้ยกเลิก ยิ่งต้องเฉลิมฉลองให้เหมือนทุกครั้งที่ผ่านมา เพราะการที่พระเยซูฟื้นคืนพระชนม์ได้ทำให้สาวกบังเกิดความหวังใหม่ บังเกิดจุดมุ่งหมายในชีวิตครั้งใหม่ ซึ่งทุกคนสามารถนำเรื่องราวดังกล่าวไปเป็นแรงบันดาลใจในพระราชสาส์นของสมเด็จพระราชินีเอลิซาเบธที่ 2 ระบุด้วยว่า พวกเรารู้ดีว่าไวรัสโคโรนาจะไม่สามารถเอาชนะเราได้ เพราะในห้วงเวลาแห่งความตายอันมืดมิด ยิ่งเฉพาะผู้ที่เผชิญความเจ็บปวดความสูญเสีย ก็ยังมีแสงสว่างและความมีชีวิตที่เหนือยิ่งกว่า หวังว่าไฟแห่งชีวิตของเทศกาลอีสเตอร์ครั้งนี้ จะเป็นแนวทางอันมั่นคงให้เราเผชิญกับอนาคต.
สมเด็จพระสันตะปาปาฟรานซิส ประมุขคริสตจักรนิกายโรมันคาทอลิก ออกแถลงการณ์เนื่องในโอกาสวันเทศกาลสำคัญ อีสเตอร์ ของศาสนาคริสต์ ซึ่งตรงกับวันที่ 12 เม.ย.ในปีนี้
วันอีสเตอร์,เทศกาลอีสเตอร์,สมเด็จพระสันตะปาปาฟรานซิส,โป๊ปฟรานซิส,สมเด็จพระราชินีเอลิซาเบธที่ 2,การคืนพระชนม์ของพระเยซู,ข่าววันนี้